text: MƏNƏ YÜZ İL ÖMÜR ARZULAMAYIN... Mənə yüz il ömür arzulamayın - Xəzan yarpağı tək qovmasın külək, Gözlərim görsə də, ayağım -əlim Əsalıq olanda dayansın ürək.  Mənə -" Yüz il yaşa" - deməyin dostlar, Yerişim, gülüşüm, səsim itməsin, Məndən cavan olan, gümrah olanlar Çiynimdə dünyadan köçüb- getməsin.  Mən yüz il ömür arzulamayın - Bu qədər yaşayan hansı çiçədir?! Sən yaşda qalmırsa taytuşun-tayın, Qurdnan qiyamətə qalmaq deməkdir.  Mənə elə ömür arzulayın ki, Ölüncə ümmantək çağlaya bilim, Qapı pəncərəni öz evimdəki Özüm aça bilim bağlaya bilim.  Sağlıqlar deyəndə hərdən şənimə, Nə özüm kövrəlim, nə sizə gülüm, Tanrıdan bir ömür diləyin mənə, Hər vaxt sevə bilim, sevilə bilim.  Taleyim sevgiylə baxsın üzümə, Görsün yad payına şərik deyiləm Gərək olmayanda özüm-özümə, Deməli heç kəsə gərək deyiləm!  Mənə yüz il ömür arzulamayın - Ləyaqət ,təmiz ad atıb getməsin Dünyaya qalacaq malı dünyanın - Karvanın lənətə batıb getməsin Mənə yüz il ömür arzulamayın.....    Vahid Əziz